FPT จัดทัพผบห.ใหม่ ก้าวสู่ผู้นำอสังหาฯครบวงจรรายแรกไทย
FPT จัดทัพผบห.ใหม่ ก้าวสู่ผู้นำอสังหาฯครบวงจรรายแรกไทย
22 ก.ย. 2563

นายปณต สิริวัฒนภักดี ประธานเจ้าหน้าที่บริหาร (Group CEO) กลุ่มบริษัท เฟรเซอร์ส พร็อพเพอร์ตี้ ลิมิเต็ด หรือ FPL ประกาศแต่งตั้ง นายธนพล ศิริธนชัย ขึ้นดำรงตำแหน่งประธานเจ้าหน้าที่บริหาร (Country CEO) บริษัท เฟรเซอร์ส พร็อพเพอร์ตี้ (ประเทศไทย) จำกัด (มหาชน) หรือ FPT มีผลตั้งแต่วันที่ 17 สิงหาคม 2563 และตำแหน่ง ประธานเจ้าหน้าที่บริหาร กลุ่มธุรกิจอสังหาริมทรัพย์เพื่อพาณิชยกรรม หรือ “เฟรเซอร์ส พร็อพเพอร์ตี้ คอมเมอร์เชียล” โดยจะเริ่มมีผลตั้งแต่วันที่ 1 ตุลาคม 2563
โดย บริษัท เฟรเซอร์ส พร็อพเพอร์ตี้ (ประเทศไทย) จำกัด (มหาชน) หรือ FPT ซึ่งเป็นผู้นำการให้บริการแพลตฟอร์มด้านอสังหาริมทรัพย์ครบวงจรของประเทศไทย จะเป็นฟันเฟืองสำคัญที่สร้างการเติบโตให้แก่กลุ่มฯ อย่างแข็งแกร่งและยั่งยืน ภายใต้แบรนด์ “เฟรเซอร์ส พร็อพเพอร์ตี้ ประเทศไทย” พร้อมเพิ่มศักยภาพในการแข่งขันทางธุรกิจอย่างไร้ขีดจำกัด ผ่านเครือข่ายธุรกิจระดับนานาชาติของกลุ่ม เฟรเซอร์ส พร็อพเพอร์ตี้
“กลุ่มเฟรเซอร์ส พร็อพเพอร์ตี้ ซึ่งมีแนวทางการดำเนินธุรกิจอสังหาริมทรัพย์ ทั้งการเป็นเจ้าของ ผู้พัฒนา และผู้บริหารจัดการอสังหาริมทรัพย์แบบครบวงจร ได้เล็งเห็นถึงศักยภาพในการเติบโตของ “เฟรเซอร์ส พร็อพเพอร์ตี้ ประเทศไทย” เสมอมา เพื่อให้องค์กรมีความสามารถในการแข่งขันและความสามารถในการปรับตัวได้อย่างรวดเร็วภายใต้สถานการณ์ที่ท้าทายในยุค Next Normal จึงได้แต่งตั้งคณะผู้บริหารชุดใหม่ให้มีความเหมาะสมมากยิ่งขึ้น เพื่อรับหน้าที่ในการขับเคลื่อนองค์กรสู่ความสำเร็จ
โดยจะชูจุดเด่นด้วยการให้บริการอสังหาริมทรัพย์ หรือ Real Estate as A Service ที่นำความเข้าใจลูกค้ามาพัฒนาต่อยอด ให้เกิดประสบการณ์เพื่อสร้างแรงบันดาลใจที่ดีที่สุด ในฐานะประธานเจ้าหน้าที่บริหารของกลุ่ม เฟรเซอร์ส พร็อพเพอร์ตี้ ผมมีความรู้สึกยินดี และเชื่อมั่นเป็นอย่างยิ่งว่าภายใต้การบริหารของคุณธนพล ศิริธนชัย คุณแสนผิน สุขี คุณโสภณ ราชรักษา และคณะผู้บริหารที่ได้รับการแต่งตั้งในครั้งนี้  จะร่วมผลักดันการดำเนินงานให้บรรลุเป้าหมาย และสนับสนุนให้องค์กรเติบโตอย่างมั่นคงและแข็งแกร่งสู่ความยั่งยืนต่อไป ด้วยการเป็นผู้นำด้านอสังหาริมทรัพย์ครบวงจรรายแรกและรายเดียวในประเทศไทย” นายปณต กล่าว
นอกจากนี้ ยังได้แต่งตั้งคณะผู้บริหารอีก 4 ตำแหน่งโดยทั้งหมดจะเริ่มมีผลตั้งแต่วันที่ 1 ตุลาคม 2563
นายแสนผิน สุขี ดำรงตำแหน่ง ประธานเจ้าหน้าที่บริหาร กลุ่มธุรกิจอสังหาริมทรัพย์เพื่อที่อยู่อาศัย บริษัท เฟรเซอร์ส พร็อพเพอร์ตี้ (ประเทศไทย) จำกัด (มหาชน) หรือ “เฟรเซอร์ส พร็อพเพอร์ตี้ โฮม” โดยจะมีบทบาทสำคัญในการกำหนดยุทธศาสตร์ เพื่อสร้างการเติบโตอย่างต่อเนื่อง และเป็นผู้นำในธุรกิจอสังหาริมทรัพย์เพื่อที่อยู่อาศัยทั้งแนวราบ และแนวสูง โดยนำนวัตกรรมใหม่ๆ มาปรับใช้เพื่อตอบโจทย์ลูกค้าได้อย่างครบครัน และมุ่งเน้นการสร้างคุณภาพชีวิตให้ผู้อยู่อาศัยได้อย่างสูงสุด
แต่งตั้ง นายโสภณ ราชรักษา ดำรงตำแหน่ง ประธานเจ้าหน้าที่บริหาร กลุ่มธุรกิจอสังหาริมทรัพย์เพื่ออุตสาหกรรม บริษัท     เฟรเซอร์ส พร็อพเพอร์ตี้ (ประเทศไทย) จำกัด (มหาชน) หรือ “เฟรเซอร์ส พร็อพเพอร์ตี้ อินดัสเทรียล” เพื่อสร้างการเติบโตและรักษาสถานะผู้นำด้านการพัฒนาอสังหาริมทรัพย์เพื่ออุตสาหกรรมยุคใหม่ และอาคารประเภทสร้างตามความต้องการ หรือ Built-to-Suit ที่เน้นการส่งมอบโซลูชั่นเพื่อตอบโจทย์ทุกความต้องการที่หลากหลายของลูกค้าแต่ละราย
พร้อมกันนี้ยังได้แต่งตั้ง นายสมบูรณ์ วศินชัชวาล ให้ดำรงตำแหน่ง ประธานเจ้าหน้าที่บริหารด้านการเงิน บริษัท เฟรเซอร์ส พร็อพเพอร์ตี้ (ประเทศไทย) จำกัด (มหาชน) โดยจะรับหน้าที่ในการบริหารและวางกลยุทธ์ด้านการเงิน
และ นายศุภรัฒศ์ ศิวะเพ็ชรานาถ สิงหรา ณ อยุธยา ดำรงตำแหน่ง ประธานเจ้าหน้าที่บริหารด้านเทคโนโลยีและดิจิทัล บริษัท เฟรเซอร์ส พร็อพเพอร์ตี้ (ประเทศไทย) จำกัด (มหาชน) จะรับหน้าที่ในการบริหารงานด้านเทคโนโลยีและดิจิทัล พร้อมกำหนดกลยุทธ์ที่สอดคล้องกับการปรับเปลี่ยนของเทรนด์ในปัจจุบัน
นายธนพล ศิริธนชัย ประธานเจ้าหน้าที่บริหาร (Country CEO) บริษัท เฟรเซอร์ส พร็อพเพอร์ตี้ (ประเทศไทย) จำกัด (มหาชน) เปิดเผยว่า “ผม และคณะผู้บริหารพร้อมขับเคลื่อน “เฟรเซอร์ส พร็อพเพอร์ตี้ ประเทศไทย” สู่การเป็นผู้นำในธุรกิจอสังหาริมทรัพย์ครบวงจรของประเทศไทย การจัดทัพครั้งนี้นับเป็นก้าวที่สำคัญขององค์กร เพราะจะเป็นก้าวแรกสู่ความสำเร็จ พร้อมรับมือกับความท้าทายในการดำเนินธุรกิจที่มีการเปลี่ยนแปลงอยู่ตลอดเวลา เราจะมุ่งมั่นในการดำเนินงานโดยยึดหลักธรรมาภิบาล เพื่อสร้างการเติบโตอย่างยั่งยืนให้แก่องค์กร ผู้ถือหุ้น และผู้มีส่วนได้ส่วนเสียทุกฝ่าย”
สำหรับบริษัท เฟรเซอร์ส พร็อพเพอร์ตี้ (ประเทศไทย) จำกัด (มหาชน) หรือ “เฟรเซอร์ส พร็อพเพอร์ตี้ ประเทศไทย” ซึ่งเป็นบริษัทที่จดทะเบียนในตลาดหลักทรัพย์แห่งประเทศไทย โดยมีชื่อย่อหลักทรัพย์ “FPT” และเป็นบริษัทในกลุ่มบริษัท เฟรเซอร์ส พร็อพเพอร์ตี้ จากการเข้าซื้อกิจการของบริษัท แผ่นดินทอง พร็อพเพอร์ตี้ ดีเวลลอปเม้นท์ จำกัด (มหาชน) หรือ “GOLD” ทำให้ปัจจุบัน เฟรเซอร์ส พร็อพเพอร์ตี้ ประเทศไทย เป็นผู้นำในการพัฒนาอสังหาริมทรัพย์ครบวงจรรายแรกและรายเดียวของประเทศไทย ที่มีแพลตฟอร์มด้านอสังหาริมทรัพย์ครอบคลุมประเภทที่อยู่อาศัย พาณิชยกรรม และ อุตสาหกรรม
นอกจากนี้ เฟรเซอร์ส พร็อพเพอร์ตี้ ประเทศไทย ยังเป็นผู้สนับสนุนและผู้จัดการกองทรัสต์เพื่อการลงทุนในอสังหาริมทรัพย์และสิทธิการเช่าอสังหาริมทรัพย์เพื่ออุตสาหกรรมเฟรเซอร์ส พร็อพเพอร์ตี้ หรือ FTREIT ซึ่งปัจจุบันเป็นกองทรัสต์อุตสาหกรรมและโลจิสติกส์ที่ใหญ่ที่สุดในประเทศไทย อีกทั้งยังเป็นผู้สนับสนุนและผู้จัดการกองทรัสต์เพื่อการลงทุนในสิทธิการเช่าอสังหาริมทรัพย์โกลเด้นเวนเจอร์ หรือ GVREIT เพื่อการลงทุนในอสังหาริมทรัพย์เชิงพาณิชยกรรม ทั้งนี้ FPT, FTREIT และ GVREIT เป็นบริษัทและกองทรัสต์ที่จดทะเบียนในตลาดหลักทรัพย์แห่งประเทศไทย